Þingræður haldnar á Alþingi Íslendinga



Herra forseti. - Ég vil leyfa mér að spyrjast fyrir um það hjá hæstv. forseta, hvernig sé háttað samvinnu forseta þingsins og manns þess, sem flytur þingfréttir í útvarpið, og hvort þeir hafi ekkert eftirlit með því, hvað birt er í útvarpinu frá Alþ. Í þessu felst þó engan veginn nokkur gagnrýni eða óánægja með þingfréttamann útvarpsins, heldur er orsökin atvik, sem hefur komið fyrir nýlega og vakið ugg og óánægju meðal sjómanna, sem sigla til Englands. Eins og hv. þdm. mun kunnugt, liggur nú fyrir Ed. frv. frá ríkisstj. um samsiglingu íslenzkra skipa, sem sigla til Englands. Þar eru uppi ýmsar ráðagerðir um það, hvernig þessum ferðum skuli háttað, og þar er stungið upp á ýmsu til aukins öryggis fyrir skip, sem sigla til Englands. Nú hefur það gerzt, að frá þessu frv. hefur verið skýrt í útvarpinu. Ég tel, að þegar slíkt mál er á ferðinni, þá sé um mjög alvarlegt gáleysi að ræða, að skýra frá þessum ráðagerðum í útvarpinu, þannig að þeim hernaðaraðilanum, sem undanfarið hefur verið að skjóta niður íslenzk skip og granda áhöfnum þeirra, skuli gefinn kostur á að verða alls vísari um þessar ráðagerðir. Ég er ekki með þessu að deila á þingfréttamann útvarpsins. Hann hefur leyst sitt starf vel af hendi, en þegar slíkt gáleysi kemur fyrir, þá tel ég rétt, að fram kæmu raddir um það til þess að hindra, að það endurtaki sig, og ég tel, að Alþ. ætti að hafa þarna hönd í bagga. Ég vil því beina því til hæstv. forseta þessarar hv. deildar og annarra forseta þingsins, að þeir reyni að koma í veg fyrir það í framtíðinni, að slíkt endurtaki sig. Nú er nál. sjútvn. Ed. í þessu máli komið fram, og í því felast frekari upplýsingar og grg. um málið. Ég tel því sjálfsagt, að hæstv. forseti hlutist til um það, að ekki verði skýrt frekar frá þessu máli í útvarpinu. Íslenzkir sjómenn, sem hafa frétt um þetta gáleysi, eru mjög undrandi yfir því, og ég vænti þess, að Alþ. geri sér það ljóst, hvílík nauðsyn er á, að slíkt endurtaki sig ekki.

Forseti (JJós): Út af aths. og fyrirspurn hv. þm. N.-Ísf. vil ég taka þetta fram. Þetta umrædda frv. er ekki lagt fram í þessari hv. deild, og það er ekki venja, að þingfréttamaður útvarpsins beri sig daglega saman við forseta um það, hvað hann birtir sem þingfréttir í útvarpinu. Það er ekki nema um einstök eftirtektarverð atriði og greinargerðir, sem ekki þykir þægilegt að birta, sem hann leitar álits forseta. Hins vegar verður að telja það illa farið, að minnzt hefur verið á þetta mál í útvarpinu. Um þetta hefur verið rætt og séð svo um, að ekki verði minnzt aftur á þetta mál í útvarpinu. Fleira hef ég ekki um þetta að segja.



Herra forseti. - Ég þakka hæstv. forseta fyrir yfirlýsinguna og góðar undirtektir við málið. Ég vil enn taka það fram til þess að fyrirbyggja allan misskilning, að það er fjarri því, að ég hafi með þessu verið að ásaka forseta þingsins eða þingfréttamann útvarpsins. Það hefði átt að vera hlutverk hæstv. ríkisstj., sem bar þetta frv. fram, að taka þetta með í reikninginn.

Það er ekki ríkisstj., heldur forsetar þingsins, sem eiga að hafa eftirlit með þingfréttaflutningi

. Annars vil ég vænta þess, að af þessu gáleysi hljótist ekki neitt alvarlegt, og ég fagna því, að það skuli ekki eiga að koma fyrir aftur.